Sergey Tetyuxin. Sergey Yuryevich Tetyuxin (; 1975-yil 23-sentyabrda tugʻilgan) – sobiq rossiyalik voleybolchi. Oʻzbekistonning Fargʻona shahrida tugʻilgan. Boʻyi 1,97 sm, oʻyindagi vazifasi – hujumchi. Sergey Tetyuxin, Samuele Papi va Sergio Santoslar sport faoliyati davomida toʻrtta Olimpiada medalini qoʻlga kiritgan erkak voleybolchilar hisoblanishadi. Biroq Tetyuxinning oʻzi toʻrtta Olimpiada medaliga ega boʻlish bilan bir qatorda oltin, kumush va bronza medallarining uchalasini ham qoʻlga kiritgan yagona voleybolchi hisoblanadi. Shu jumladan, Tetyuxin London Olimpiadasida oltin medalga ham ega boʻlgan. U 2016-yilgi Olimpiada oʻyinlarida bayroqdor boʻlib, jami hisobda oltita yozgi Olimpiya oʻyinlarida ishtirok etgan. Biografiyasi. Yoshlik yillari. Sergey Tetyuxinning bolalik yillari Fargʻonada oʻtgan. Sportchining birinchi murabbiyi uning otasi Yuriy Ivanovich hisoblanadi. Tetyuxinning sport faoliyatidagi ilk jamoa Toshkentning „Sharq qanotlari“ jamoasi boʻlgan. 1992-yilda oʻzgargan ijtimoiy-siyosiy vaziyat va oʻz yurtida sport sohasida yuqori istiqbollarga erishish imkoniyatining pastligi sababli Tetyuxinlar oilasi Rossiyaga koʻchib oʻtishga qaror qilishdi va SSSRda xizmat koʻrsatgan murabbiy Yuriy Furaevning maslahati bilan Rossiyaning Belgorod shahriga kelishdi. U yerda Sergey Tetyuxin „Belogorie Belgorod“ jamoasiga qabul qilindi. Klubdagi karyerasi. 1995-yilda Tetyuxin „Lokomotiv Belgorod“ klubi bilan birinchi marotaba Rossiya kubogini qoʻlga kiritdi, 1997 va 1998-yillarda esa mamlakat chempioniga aylandi. 1999-yilga kelib, ilk marotaba chempionatning eng qimmat sportchisi sifatida tan olindi va Andrey Kuznetsov mukofotiga ega chiqdi. 1999—2000-yilgi mavsumda Tetyuxin ikki rossiyalik sportchi Ilya Saveliyev va Stanislav Dineykin bilan birgalikda Italiyaning „Parma“ klubida oʻynay boshladi. Birinchi mavsumni A1 seriyasida oʻyinlarini oʻtkazgan jamoa, asosan, rossiyalik trio tufayli, mavsumda beshinchi oʻrinni egallashga muvaffaq boʻldi. Shaxsiy hayoti. Sergey Tetyuxinning ota-onasi Yuriy Ivanovich va Lyubov Oblakimovna – Rossiyada xizmat koʻrsatgan voleybol murabbiylari hisoblanishadi. Kichik ukasi Oleg voleybol boʻyicha sport ustasi va voleybol hakami. Sergey va uning rafiqasi Natalyaning uch oʻgʻli bor. Ular Ivan, Pavel va Aleksandr. Pavel Tetyuxin (2000-yilda tugʻilgan) 2018—2019-yilgi mavsumdan beri „Belogorie Belgorod“ning asosiy jamoasi safida autsayder sifatida oʻynab kelmoqda. 2021-yilning sentyabr oyida esa ilk marotaba Rossiya terma jamoasi safida oʻyin olib bordi.